Stander was ‘legende in wording’Burry Stander. Foto: Facebook Mylene Loumeau, woordvoerder van Fietsry SA, sê Stander het teruggekeer van ŉ oefenrit in Shelley Beach aan die KwaZulu-Natalse suidkus toe hy deur ŉ voertuig getref is. Hy is op die toneel dood. Stander het verlede jaar by die Olimpiese Spele in Londen vyfde in die veldren geëindig. In 2011 het Stander die eerste Suid-Afrikaner geword om die Cape Epic-ren in die Wes-Kaap te wen en het hy en sy spanmaat dit weer verlede jaar gewen. “Dit is die hartseerste nuus wat ek nog ontvang het sedert ek 10 jaar gelede by fietsry in Suid-Afrika betrokke geraak het,” het Kevin Vermaak, die stigter van die Cape Epic-ren, gesê. “Ek is ontsteld dat die wêreld ontneem is van ‘n ware legende in die wording. Nou sal ons nooit weet hoe groot hy bestem was om te wees nie.” Stander is in Mei verlede jaar met Cherise Taylor, ook ŉ fietsrykampioen, getroud.